Atentát na Donalda Trumpa

Atentát na Donalda Trumpa, prezidenta Spojených štátov a predpokladaného kandidáta Republikánskej strany v prezidentských voľbách 2024, bol spáchaný v sobotu 13. júla 2024 o 18:11 miestneho času počas predvolebného zhromaždenia neďaleko Butleru v Pensylvánii.

Stretnutie s voličmi pri Butleri Trump organizoval od sedemnástej hodiny miestneho času. Po asi šiestich minútach prejavu naňho útočník vypálil niekoľko striel. Policajti a svedkovia uviedli, že strelec pálil z poloautomatickej pušky AR-15 zo strechy vzdialenej 60 až 90 metrov od ohraničenej oblasti zhromaždenia, než bol zabitý členmi Tajnej služby USA (United States Secret Service). Po niekoľkých sekundách od prvého výstrelu Trumpa zakryli členovia ochranky svojimi telami a približne po troch minútach bol politik s poraneným uchom a krvou na tvári odvedený z pódia. Hovorca tajnej služby po incidente uviedol, že sa Trump podrobil lekárskej prehliadke a je v poriadku. Páchateľ bol krátko po útoku zastrelený odstreľovačom. Incident neprežil jeden divák v publiku a ďalší dvaja boli ťažko zranení.

 Atentát 
V deň pokusu o atentát si Thomas Matthew Crooks požičal otcovu pušku typu AR-15. Následne si kúpil 50 nábojov v obchode so zbraňami a kúpil si rebrík dlhý 1,5 metra. Potom sa presunul autom na miesto zhromaždenia, pričom v kufri auta sa nachádzalo výbušné zariadenie. Cez klimatizačnú jednotku vyliezol na strechu budovy asi 120 metrov severne od javiska. V budove sídlili traja policajní ostreľovači, ktorí mali za úlohu pokryť zhromaždenie, ale žiadny z nich nebol umiestnený na streche pre nedostatok pracovnej sily. 

Podľa WPXI bol Crooks pred streľbou dvakrát odfotografovaný bezpečnostnými dôstojníkmi. Pred 17:45 policajt videl Crooksa na zemi a nahlásil ho s fotografiou ako podozrivú osobu. O 17:45 člen taktického tímu jednotky pohotovostných služieb uvidel Crooksa na streche, upozornil ostatné bezpečnostné služby a Crooksa odfotografoval. Policajt z Butler Township sa pokúsil vyliezť na strechu budovy za pomoci druhého policajta. Crooks si policajta všimol a namieril na neho pušku, vtom ho druhý policajt pustil a spadol z výšky asi 2,5 metra na zem a vážne si poranil členok. Crooks podnikol pokus o atentát bezprostredne po konfrontácii s dôstojníkom.

Trump prišiel na pódium zhromaždenia okolo 18:03. Niekoľko minút od začiatku prejavu, približne o 18:11, Crooks vystrelil osem výstrelov do zhromaždenia, zasiahol Trumpa a troch účastníkov zhromaždenia. Následne bol Crooks zabitý ostreľovačom. Trumpa výstrel zasiahol v hornej časti pravého ucha. Zdvihol ruku k uchu a potom si ľahol na pódium za rečníckym pultom, aby sa skryl.  Agenti tajnej služby sa vrhli na Trumpa a chránili ho. Asi  25 sekund po skončení streľby pomohli agenti Trumpovi vstať. Na jeho uchu a tvári bola viditeľná krv. 

Keď tajná služba začala Trumpa eskortovať z pódia povedal im, aby počkali, a následne zdvihol päsť, a so zdvihnutou rukou so zovretou päsťou do davu a kričal slová „Bojujte! Bojujte! Bojujte!“. Dav reagoval jasotom a skandovaním „U-S-A!“ Trumpa následne odprevadili do vozidla a odviezli do neďalekej nemocnice.

 Páchateľ 
Páchateľ bol úradmi identifikovaný ako 20-ročný Thomas Matthew Crooks z Bethel Parku na predmestí Pittsburghu, ktorý bol registrovaný ako volič Republikánskej strany. Počas útoku mal na sebe tričko jednej z organizácií podporujúcich právo nosiť zbraň.

 Obete 
Okrem Trumpa boli zasiahnutí aj traja muži. Na následky zranení zomrel 50 ročný Corey Comperatore. Podľa jeho rodiny a guvernéra Pennsylvánie Josha Shapira zomrel, keď chránil svoju manželku a dcéry pred streľbou.

Ďalší dvaja účastníci zhromaždenia v publiku boli vážne zranení. Boli identifikovaní ako James Copenhaver (74) a David Dutch (57). Obaja muži boli z nemocnice prepustení v nasledujúci deň v stabilizovanom stave.

 Reakcie 
Prezident a Trumpov predpokladaný protikandidát Joe Biden po atentáte vyhlásil: „Som vďačný za správu, že je v bezpečí a darí sa mu dobre. Modlím sa za neho a jeho rodinu i za všetkých, ktorí sa zhromaždenia zúčastnili, a čakáme na ďalšie informácie. Jill a ja sme vďační tajnej službe, že ho dostala do bezpečia. V Amerike nie je miesto pre takýto druh násilia. Musíme sa zjednotiť ako jeden národ a odsúdiť ho.“

 Referencie 

 Iné projekty 

 Zdroj 

Trump
Kategória:Donald Trump
Kategória:13. júl
Kategória:2024 v USA
Kategória:Udalosti v 2024